PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/FK/3/1/003	Bratislava 19. januára 2010	

Protimonopolný úrad Slovenskej republiky, odbor koncentrácií, v správnom konaní číslo 0037/OK/2009 začatom dňa 04. 11. 2009 na základe oznámenia koncentrácie prostredníctvom splnomocnenej spoločnosti Allen & Overy Bratislava, s. r. o., Carlton Savoy Building, Mostová 2, 811 02 Bratislava, v mene ktorej koná Mgr. Zuzana Šimeková, LL.M., vo veci koncentrácie podnikateľov SAG International GmbH, Pittlerstrasse 44, 63225 Langen (Hessen), Spolková republika Nemecko, reg. č.: HRB 43341 a Elektrovod Holding, a. s., Čulenova 5, 816 46 Bratislava, IČO: 35 834 111,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí nepriamej výlučnej kontroly podnikateľom SAG International GmbH, Pittlerstrasse 44, 63225 Langen (Hessen), Spolková republika Nemecko, reg. č.: HRB 43341, prostredníctvom spoločnosti SAG Slovak Holdings, s. r. o., Panenská 21, 811 03 Bratislava, IČO: 36 863 513, nad podnikom podnikateľa Elektrovod Holding, a. s., Čulenova 5, 816 46 Bratislava, IČO: 35 834 111, na základe Zmluvy o kúpe a predaji akcií v Elektrovod Holding, ktorá bola uzatvorená dňa 10. októbra 2009 medzi spoločnosťou SAG Slovak Holdings, s. r. o., Panenská 21, 811 03 Bratislava, IČO: 36 863 513, ako kupujúcim, a spoločnosťou Tionetico Equities Limited, Larnakos, 60, Flat/Office 301, Aglantzia, P.C. 2101, Nikózia, Cyprus, ako predávajúcim.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 4059/2009 dňa 04. 11. 2009 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom spoločnosť SAG International GmbH, Pittlerstrasse 44, 63225 Langen (Hessen), Spolková republika Nemecko, reg. č.: HRB 43341 (ďalej len „SAG International GmbH“) prostredníctvom splnomocnenej spoločnosti Allen & Overy Bratislava, s. r. o., Carlton Savoy Building, Mostová 2, 811 02 Bratislava, v mene ktorej koná Mgr. Zuzana Šimeková, LL.M. (ďalej len „právna zástupkyňa“) oznamuje koncentráciu spočívajúcu v nadobudnutí nepriamej výlučnej kontroly prostredníctvom spoločnosti SAG Slovak Holdings, s. r. o., Panenská 21, 811 03 Bratislava (ďalej len „SAG SH“) nad podnikom podnikateľa Elektrovod Holding, a. s., Čulenova 5, 816 46 Bratislava, IČO: 35 834 111 (ďalej len „Elektrovod Holding“) na základe Zmluvy o kúpe a predaji akcií v Elektrovod Holding, ktorá bola uzatvorená dňa 10. októbra 2009 medzi spoločnosťou SAG SH ako kupujúcim a spoločnosťou Tionetico Equities Limited, Larnakos, 60, Flat/Office 301, Aglantzia, P.C. 2101, Nikózia, Cyprus (ďalej len „Tionetico Equities Limited“) ako predávajúcim (ďalej len „Zmluva“).

Dňa 04. 11. 2009 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo 0037/OK/2009, o čom úrad informoval oznamovateľa koncentrácie listom číslo 4261/PMÚ SR/2009 zo dňa 18. 11. 2009.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad vyššie uvedeným listom číslo 4261/PMÚ SR/2009 zo dňa 18. 11. 2009 vyzval účastníka konania na doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona plynúť nezačala. 

Účastník konania doplnil chýbajúce informácie a podklady podľa § 10 ods. 12 zákona a vyhlášky listom zaevidovaným úradom pod číslom 4379/2009 dňa 25 .11. 2009 a listom zaevidovaným pod číslom 4726/2009 dňa 17. 12. 2009. Listom číslo 4726/2009 sa oznámenie predmetnej koncentrácie stalo úplným a dňa 18. 12. 2009 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom zaevidovaným pod číslom 4759/PMÚ SR/2009 zo dňa 18. 12. 2009.

Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 eur bol uhradený dňa 25. 11. 2009.

Z podkladov a informácií, ktoré boli úradu predložené v predmetnom správnom konaní účastníkom konania ako aj zo skutočností známych úradu z jeho predchádzajúcej činnosti vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

1.1	SAG International GmbH

Spoločnosť SAG International GmbH je spoločnosť založená v súlade s právnym poriadkom Spolkovej republiky Nemecko. Spoločnosť SAG International GmbH je súčasťou podnikateľskej skupiny SAG, ktorú zastrešuje spoločnosť SAG Group GmbH (ďalej len „skupina SAG“). Spoločnosť SAG Group GmbH vlastní v spoločnosti SAG International GmbH 100 %-ný majetkový podiel. 

Skupina SAG pozostáva z viacerých divízií, ktoré sú zamerané na odlišné podnikateľské aktivity:
•	Obchodná divízia služieb v Nemecku – zaoberá sa plánovaním, stavbou a údržbou zariadení na rozvod elektriny, plynu, vody a tepla ako aj elektrární a priemyselných závodov.
•	Medzinárodná obchodná divízia – riadi spoločnosti patriace do skupiny SAG vo Francúzsku, Poľsku, Českej republike a Maďarsku a podporuje rozširovanie služieb skupiny SAG.
•	Medzinárodná divízia obchodných služieb – zastrešuje veľké medzinárodné projekty poskytované v rámci skupiny SAG najmä v Škandinávii a východnej Európe. V súčasnosti sa zameriava aj na krajiny ako je Rwanda, Mozambik a Írsko.
•	Divízia výstavby vedení – zaoberá sa najmä plánovaním, dodávkou, výstavbou a montážou vedení vysokého napätia. Táto jednotka sa tiež zaoberá hodnotením prevádzok, vrátane analýz prípadného vzniku škody, rekonštrukčných návrhov a pôsobí v Nemecku, Francúzsku a Poľsku.
•	Divízia konštrukcie elektrických spínačov – sa zaoberá projektovým plánovaním, výstavbou, modernizáciou a prevádzkou elektrických spínačov vysokého a stredného napätia. Pôsobí v Nemecku a Českej republike.
•	Divízia centra pre geo-informačné technológie - poskytuje poradenstvo a analýzy na vyhodnotenie a použitie geodát, sieťových a systémových údajov.

Podľa oznámenia koncentrácie možno skupinu SAG považovať za poskytovateľa energetických infraštruktúr pre verejný sektor aj podnikateľov a poskytuje služby a systémy pre výrobu, transmisiu a distribúciu energie vo forme elektriny, plynu a vodných sietí.

Spoločnosť SAG International GmbH, ktorá je súčasťou skupiny SAG, sa zaoberá holdingom, akvizíciami, správou a investovaním do spoločností v rámci rôznych krajín Európy. SAG International GmbH sa taktiež zaoberá podporou fungovania svojich spoločností tak na manažérskej, organizačnej, administratívnej ako aj marketingovej báze. Zoznam všetkých spoločností, ktoré sú kontrolované spoločnosťou SAG International GmbH je súčasťou spisového materiálu.

Na území Slovenskej republiky spoločnosť SAG International GmbH priamo nepôsobí. Z oznámenia koncentrácie vyplýva, že na území Slovenskej republiky pôsobí organizačná zložka SAG Hungaria Kft. (ďalej len „SAG Hungaria“), ktorá je súčasťou skupiny SAG a ktorá na Slovensku poskytuje elektromontážne práce pre oblasť nízkeho a pre oblasť vysokého napätia. Organizačná zložka SAG Hungaria na Slovensku podľa oznámenia koncentrácie vykonáva iba elektromontážne práce menších zariadení a to v minimálnom rozsahu a len na území východného Slovenska. 

Z vyššie uvedených skutočností vyplýva, že spoločnosť SAG International GmbH je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

1.2	Elektrovod Holding

Spoločnosť Elektrovod Holding je akciová spoločnosť zapísaná v Obchodnom registri Okresného súdu Bratislava 1, odd.: Sa, vložka č.: 2946/B. Majiteľom spoločnosti Elektrovod Holding je spoločnosť Tionetico Equities Limited. 

Spoločnosť Elektrovod Holding sa zaoberá vykonávaním viacerých činností. Medzi hlavné činnosti spoločnosti Elektrovod Holding patria činnosti spojené s montážou (elektromontážna, stavebnomontážna a stavebná činnosť), opravami a údržbou elektrického vedenia a súvisiacich zariadení (ďalej len „elektromontážne práce“). Ostatné činnosti nepatria podľa oznámenia koncentrácie medzi hlavné činnosti spoločnosti Elektrovod Holding a spravidla plnia voči hlavným činnostiam len funkciu vedľajšej alebo doplňujúcej činnosti. 

Podľa oznámenia koncentrácie možno hlavné činnosti spoločnosti Elektrovod Holding zaradiť do nasledovných kategórií:
-	Elektromontážne práce súvisiace s vedením veľmi vysokého napätia nad 52 kV. Ide o vedenia prenosovej sústavy na napäťových hladinách 220 kV a 440 kV, ktorej prevádzkovateľom v Slovenskej republike je spoločnosť SEPS, a. s. a o vedenia distribučnej sústavy na napäťovej hladine 110 kV, ktorej prevádzkovateľom v Slovenskej republike sú regionálne energetické spoločnosti ZSE, a. s., SSE, a. s. a VSE, a. s. (ďalej len „RES“).
-	Elektromontážne práce súvisiace so stanicami (rozvodňami) vvn/vn, ktorých prevádzkovateľom je SEPS, a. s. a kde je napätie v transformátoroch a ďalších zariadeniach znižované z napäťovej hladiny vvn na napäťovú hladinu vn a súčasne prenášaná elektrická energia prechádza do vlastníctva RES.

Spoločnosť Elektrovod Holding má niekoľko dcérskych spoločností, ktoré poskytujú podobné alebo komplementárne služby ako spoločnosť Elektrovod Holding. Dcérske spoločnosti pôsobia na území Slovenskej republiky, Českej republiky a Nemecka. Ide o tieto spoločnosti:
•	Elektrovod Rozvádzače, s. r. o., Čulenova 5, 816 46 Bratislava,
•	ELV-Servis, spol. s r. o., Čulenova 5, 816 46 Bratislava,
•	Elektrovod Stav, s. r. o., Čulenova 5, 816 46 Bratislava,
•	Elektrovod, a. s. Traťová 574/1. 619 00 Brno, Česká republika,
•	Elektrovod TVF GmbH, Am Kraftwerk 1, 03 222 Lϋbenau, Nemecko,
•	ENERGOREMONT-ELV, o.o.d., Kozloduj 14, 1517 Sofia, Bulharsko,

Spoločnosť Elektrovod Holding vlastní aj tieto organizačné zložky:
-	Elektrovod Holding, a. s., organizačná zložka Brno, Traťová 574/1, 619 00 Brno, Česká republika,
-	Elektrovod Holding, a. s., organizačná zložka Island, Smáratorg 3, 201 Kópavogur, Island,
-	Elektrovod Holding, a. s., organizačná zložka Grónsko, Ittukaslup.aqq.11, 3911 Sisimiut, Grónsko.

Vzhľadom na to, že spoločnosť Elektrovod Holding je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 10. 10. 2009 uzatvorila spoločnosť SAG SH ako kupujúci a spoločnosť Tionetico Equities Limited ako predávajúci Zmluvu, na základe ktorej spoločnosť SAG SH nadobudne 100 %-ný majetkový podiel v podniku podnikateľa Elektrovod Holding. 

Z oznámenia koncentrácie vyplýva, že spoločnosť SAG SH je 100 %-ná dcérska spoločnosť spoločnosti SAG International GmbH a že spoločnosť SAG SH nevykonáva žiadne podnikateľské aktivity a predstavuje iba prostriedok na nadobudnutie majetkového podielu v podniku podnikateľa Elektrovod Holding.

Na základe predložených podkladov a informácií úrad zistil, že možnosť rozhodovať o prijímaní strategických rozhodnutí v podniku podnikateľa Elektrovod Holding bude mať po uskutočnení posudzovanej koncentrácie na základe majetkových ako aj hlasovacích práv podnikateľ SAG International GmbH. Z vyššie uvedených skutočností teda vyplýva, že podnikateľ SAG International GmbH bude po uskutočnení predmetnej koncentrácie vykonávať nad podnikom podnikateľa Elektrovod Holding nepriamu výlučnú kontrolu prostredníctvom spoločnosti SAG SH. 

Vzhľadom na vyššie uvedené skutočnosti úrad dospel k záveru, že uzatvorením Zmluvy došlo k vzniku koncentrácie medzi podnikateľmi SAG International GmbH a Elektrovod Holding podľa § 9 ods. 1 písm. b) zákona v spojení s § 9 ods. 4 písm. b) zákona.

3.	Účastníci konania a koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom konania v prípade predmetnej koncentrácie je podnikateľ SAG International GmbH, ktorý získava nepriamu výlučnú kontrolu nad podnikom podnikateľa Elektrovod Holding. 

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade predmetnej koncentrácie je teda účastníkom koncentrácie podnikateľ SAG International GmbH, ktorý získava nepriamu výlučnú kontrolu nad podnikom podnikateľa Elektrovod Holding, ako aj podnikateľ Elektrovod Holding, nad ktorým je nepriama výlučná kontrola získavaná. 

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur  a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe predložených podkladov a informácií úrad zistil, že spoločný celosvetový celkový obrat účastníkov koncentrácie za uzatvorené účtovné obdobie predchádzajúce vzniku koncentrácie bol vyšší ako 46 000 000 eur, spoločnosť Elektrovod Holding dosiahla na území Slovenskej republiky celkový obrat vyšší ako 14 000 000 eur a spoločnosť SAG International GmbH na území Slovenskej republiky dosiahla celkový obrat nižší ako 14 000 000 eur.

Z vyššie uvedeného vyplýva, že účastníci koncentrácie nedosiahli zákonom stanovenú výšku obratov podľa § 10 ods. 1 písm. a) zákona a úrad teda preskúmaval či účastníci koncentrácie dosiahli celkové obraty stanovené podľa §10 ods. 1 písm. b) zákona.

Na základe predložených podkladov a informácií úrad zistil, že spoločnosť Elektrovod Holding dosiahla v roku 2008 na území Slovenskej republiky celkový obrat vyšší ako 19 000 000 eur a spoločnosť SAG International GmbH dosiahla v roku 2008 celosvetový celkový obrat vyšší ako 46 000 000 eur. 

Z vyššie uvedeného vyplýva, že účastníci koncentrácie dosiahli zákonom stanovenú výšku obratov podľa § 10 ods. 1 písm. b) zákona a predmetná koncentrácia teda podlieha kontrole úradu. 

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

5.1	Tovarové relevantné trhy

Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

Na základe oznámenia koncentrácie úrad zistil, že podnikateľ Elektrovod Holding sa zameriava na elektromontážne práce v oblasti veľmi vysokého napätia a podnikateľ SAG International GmbH vykonáva na Slovensku prostredníctvom organizačnej zložky SAG Hungaria elektromontážne práce v oblasti vysokého a nízkeho napätia. 

Podnikateľ Elektrovod Holding vykonáva elektromontážne práce predovšetkým v oblasti veľmi vysokého napätia, pričom zabezpečuje všetky typy elektromontážnych prác od projektovania cez výstavbu až po konečné odovzdanie diela a následne zabezpečuje aj jeho údržbu a prípadné opravy. Podnikateľ Elektrovod Holding teda poskytuje tzv. riešenia na kľúč a nie čiastkové práce v rámci projektu, čo znamená, že od momentu zadania zabezpečuje kompletnú realizáciu projektu.

Organizačná zložka SAG Hungaria sa podľa oznámenia koncentrácie zameriava na Slovensku na elektromontážne práce pre oblasť nízkeho a vysokého napätia, pričom vykonáva len istú časť z celkového rozsahu elektromontážnych prác, ktoré zahŕňajú väčší počet činností od projektovania, cez montáž, výstavbu až údržbu. Organizačná zložka SAG Hungaria sústreďuje svoje aktivity prevažne na území východného Slovenska.

Z oznámenia koncentrácie ako aj z predchádzajúcej rozhodovacej praxe úradu vyplýva, že činnosti spadajúce pod elektromontážne práce možno z hľadiska ich väzby na funkčné smerovanie a použitie elektrického vedenia a súvisiacich zariadení rozčleniť na:  
-	Elektromontážne práce súvisiace s vedením veľmi vysokého napätia (vvn) nad 52 kV. Ide o vedenia prenosovej sústavy na napäťových hladinách 220 kV a 440 kV, ktorej prevádzkovateľom v Slovenskej republike je spoločnosť SEPS, a. s. a o vedenia distribučnej sústavy na napäťovej hladine 110 kV, ktorej prevádzkovateľom v Slovenskej republike sú RES.
-	Elektromontážne práce súvisiace s vedením vidieckeho a káblového vedenia vysokého napätia (vn) od 1 kV do 52 kV. Ide o distribučné vedenia prevádzkované RES na napäťovej hladine 22 kV.
-	Elektromontážne práce súvisiace s vedením vidieckeho a káblového vedenia nízkeho napätia (nn) do 1 kV. Ide o distribučné vedenia prevádzkované RES na napäťovej hladine 230/440 V.
-	Elektromontážne práce súvisiace so stanicami (rozvodňami) vvn/vn, ktorých prevádzkovateľom je SEPS, a. s. a kde je napätie v transformátoroch a ďalších zariadeniach znižované z napäťovej hladiny vvn na napäťovú hladinu vn a súčasne  prenášaná elektrická energia prechádza do vlastníctva RES.
-	Elektromontážne práce súvisiace so stanicami (rozvodňami) vn/nn, ktorých prevádzkovateľom sú RES a kde je napätie v transformátoroch a ďalších zariadeniach znižované z napäťovej hladiny vn na napäťovú hladinu nn.

Podľa predložených podkladov a informácií ako aj podľa skutočností známych úradu z jeho predchádzajúcej činnosti platí, že technologické postupy pri elektromontážnych prácach pre vedenia nízkeho napätia sú odlišné a nepoužiteľné pre vedenia vysokého napätia a že elektromontážne práce pre oblasť veľmi vysokého napätia si vyžadujú špeciálne technologické postupy, ktoré sú kvalitatívne odlišné od technologických prác pri vedeniach nízkeho napätia a vysokého napätia. Elektromontážne práce pre rôzne oblasti napätia sa ďalej podľa oznámenia koncentrácie líšia aj vzhľadom na požiadavky na odbornú kvalifikáciu pracovníkov, požiadavky na bezpečnosť pri práci a požiadavky týkajúce sa licencií a oprávnení na výkon elektromontážnych prác. Elektromontážne práce v oblasti veľmi vysokého napätia sa zameriavajú na zariadenia a projekty väčšieho rozsahu a komplexnosti ako elektromontážne práce v oblasti nízkeho a vysokého napätia, čo je tiež dôvodom odlišných cien elektromontážnych prác pre jednotlivé oblasti napätia.

Vzhľadom na rozdielny charakter, účel a cenu elektromontážnych prác pre jednotlivé oblasti napätia, ich nemožno podľa názoru účastníkov koncentrácie považovať za vzájomne zastupiteľné a teda elektromontážne práce pre jednotlivé oblasti napätia predstavujú samostatné relevantné trhy, čo je v súlade s predchádzajúcou činnosťou úradu, kedy úrad zadefinoval nasledovné relevantné trhy:
-	relevantný trh elektromontážnych prác pre oblasť nízkeho napätia,
-	relevantný trh elektromontážnych prác pre oblasť vysokého napätia,
-	relevantný trh elektromontážnych prác pre oblasť veľmi vysokého napätia.

Na základe vyššie uvedených skutočností úrad pre účely posúdenia predmetnej koncentrácie vychádzal z vyššie uvedenej definície tovarových relevantných trhov, ktorú navrhli účastníci koncentrácie a ktorá je v súlade s predchádzajúcou činnosťou úradu.

5.2	Priestorové relevantné trhy

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Z priestorového hľadiska vymedzili účastníci koncentrácie na základe podmienok pre vykonávanie elektromontážnych prác relevantný trh elektromontážnych prác v oblasti nízkeho, vysokého a veľmi vysokého napätia v súlade s predchádzajúcou rozhodovacou praxou úradu ako národný trh ohraničený územím Slovenskej republiky, čo úrad pre účely posúdenia predmetnej koncentrácie akceptoval a vzhľadom na definíciu predmetných relevantných trhov z priestorového hľadiska sa úrad ďalej zaoberal skúmaním dopadov posudzovanej koncentrácie na relevantný trh elektromontážnych prác v oblasti nízkeho, vysokého a veľmi vysokého napätia na území Slovenskej republiky. 

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Z oznámenia koncentrácie vyplýva, že zámerom spoločnosti SAG International GmbH je prostredníctvom posudzovanej koncentrácie využiť a ponúknuť skúsenosti a know-how získavané v rámci Európy aj na Slovensku a rozšíriť tak svoje pôsobenie v rámci strednej Európy. 

Vzhľadom na to, že podnikateľ Elektrovod Holding vykonáva elektromontážne práce pre oblasť veľmi vysokého napätia a organizačná zložka SAG Hungaria vykonáva elektromontážne práce pre oblasť nízkeho a vysokého napätia, a teda každý z účastníkov koncentrácie pôsobí v inej oblasti, úrad považuje predmetnú koncentráciu za koncentráciu konglomerátneho charakteru.

Z hľadiska možného prepojenia vertikálnych aktivít účastníkov koncentrácie úrad  z oznámenia koncentrácie zistil, že z hľadiska technologických postupov, odbornej kvalifikácie a bezpečnostných požiadaviek nie je možné, aby práce vykonávané organizačnou zložkou SAG Hungaria na Slovensku mohli slúžiť pre podnikateľov poskytujúcich elektromontážne služby veľmi vysokého napätia. Navyše podnikateľ Elektrovod Holding elektromontážne práce v oblasti nízkeho a vysokého napätia nevykonáva. Nadväzujúcimi relevantnými trhmi na relevantné trhy elektromontážnych prác sú podľa oznámenia koncentrácie trhy výroby, prenosu, distribúcie a predaja elektrickej energie, avšak na týchto trhoch nepôsobí ani jeden z účastníkov koncentrácie. Vychádzajúc z vyššie uvedených skutočností úrad dospel k záveru, že v prípade predmetnej koncentrácie nedôjde k vertikálnemu prepojeniu aktivít účastníkov koncentrácie. 

Z predložených podkladov a informácií vyplýva, že zatiaľ čo podnikateľ Elektrovod Holding pôsobí na relevantnom trhu elektromontážnych prác pre oblasť veľmi vysokého napätia, organizačná zložka SAG Hungaria na tomto relevantnom trhu nepôsobí a že zatiaľ čo organizačná zložka SAG Hungaria pôsobí na relevantnom trhu elektromontážnych prác pre oblasť nízkeho a vysokého napätia, kde podľa oznámenia koncentrácie dosahuje zanedbateľný trhový podiel vzhľadom na hodnotu vykonaných prác, podnikateľ Elektrovod Holding na týchto relevantných trhoch nepôsobí. 

Na základe vyššie uvedených skutočností úrad zistil, že účastníci koncentrácie vykonávajú svoje aktivity v rôznych oblastiach a teda, že v prípade predmetnej koncentrácie nedochádza k vertikálnemu ani horizontálnemu prekrytiu aktivít účastníkov koncentrácie, z čoho vyplýva, že posudzovaná koncentrácia nezasiahne do existujúcej trhovej štruktúry na vymedzených relevantných trhoch, a že postavenie účastníkov koncentrácie na týchto trhoch sa po uskutočnení posudzovanej koncentrácie nezmení. 

Vzhľadom na to, že predmetnou koncentráciou sa štruktúra konkurenčného prostredia a postavenie účastníkov koncentrácie na vymedzených relevantných trhoch nezmení, úrad dospel k záveru, že predmetnou koncentráciou nedôjde k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže na predmetných relevantných trhoch. 

7.	Záver

Po preskúmaní a komplexnom vyhodnotení všetkých získaných podkladov a informácií úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na zadefinovaných relevantných trhoch. 

Podľa § 33 zákona úrad listom číslo 66/PMÚ SR/2010 zo dňa 11. 01. 2010 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa prostredníctvom právnej zástupkyne k predmetnej výzve vyjadril listom zaevidovaným úradom pod číslom 124/2010 dňa 14. 01. 2010, v ktorom uviedol pripomienky a návrhy týkajúce sa informácií o aktivitách vykonávaných organizačnou zložkou SAG Hungaria ako aj informácií obsahujúcich obchodné tajomstvo. Predložené pripomienky a návrhy účastníka konania úrad akceptoval. 

Okrem vyššie uvedených pripomienok a návrhov účastník konania nemal žiadne ďalšie návrhy k podkladom rozhodnutia a súhlasil so zisteniami úradu. 

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Emília Babiaková
	riaditeľka odboru koncentrácií

Rozhodnutie sa doručuje:

Allen & Overy Bratislava, s. r. o.
Mgr. Zuzana Šimeková, LL.M.
Carlton Savoy Building
Mostová 2, 5. poschodie
811 02 Bratislava